BMT Bosh kotibi Yaqin Sharqdagi gumanitar hamkorlik bo‘yicha o‘zining yangi yordamchisini tayinladi

Rossiya vakili Rashid Holiqov BMT Bosh kotibi Pan Gi Munning Yaqin Sharq va Markaziy Osiyodagi gumanitar hamkorlik bo‘yicha yordamchisi etib tayinlandi. Bu haqda BMT matbuot xizmati ma’lumotiga asoslanib, “TASS” xabar bermoqda.

“BMT Bosh kotibi Pan Gi Mun Rossiya Federatsiyasi vakili Rashid Holiqovni Yaqin Sharq va Markaziy Osiyodagi gumanitar hamkorlik bo‘yicha o‘z yordamchisi etib tayinladi”, —  deyiladi bayonotda.
BMTda 2010-yildan boshlab Jenevadagi Gumanitar masalalarni muvofiqlashtirish boshqarmasida ishlab kelayotgan Rashid Holiqovning tajribasi yetarli ekanligi ta’kidlab o‘tilgan. "U hamkorlar bilan ishlashda yetarli tajribaga ega. Shu bilan birga Yaqin Sharq va Markaziy Osiyodagi hududiy tashkilotlar va sektorlar bilan keng hamkorlikni yo‘lga qo‘ya oladi”, — deyiladi ma’lumotda.